Aktivistit ovat kertoneet, että kyseessä oli turvapaikanhakijoiden mielenilmaus Migrin edessä.

Arkistokuva mielenosoituksesta käännytyksiä vastaan. Nina Järvenkylä

Poliisi hajotti turvapaikanhakijoiden mielenosoituksen Pasilassa sunnuntain vastaisena yönä.

Poliisi kertoo saaneensa ilmoituksen Pasilassa järjestettävästä mielenosoituksesta. Sosiaalisessa mediassa on kerrottu kyseessä olleen turvapaikanhakijoiden mielenosoituksen Migrin edessä. Syystä sen hajottamisesta kerrotaan erilaista käsitystä kuin poliisi.

Poliisin mukaan mielenosoitus hajotettiin, koska henkilöt leiriytyivät paikan päälle.

– Kaupungin järjestyssääntöjen mukaan yleisellä paikalla ei saa leiriytyä, joten poliisi joutui puuttumaan mielenosoitukseen tältä osin, poliisin tiedotteessa todetaan.

Sunnuntaina poliisi korjasi Twitterissä tiedotteessaan olleen virheen. Poliisin mukaan se joutui puuttumaan mielenosoitukseen järjestyslain perusteella, ei kaupungin järjestyssääntöjen perusteella.

Neljä henkilöä otettiin paikan päältä kiinni niskoittelusta. Kaikki henkilöt päästettiin vapaaksi leirin purkamisen jälkeen.

Kansalaisaktivistit väittävät somessa, että poliisi olisi lopettanut mielenosoituksen Soldiers of Odinin pelossa. Poliisi kertoo, että se ei ota kantaa mielenosoituksen luonteeseen, tai sen mahdolliseen jatkumiseen. Asiasta ei ole muuta tiedotettavaa, poliisi toteaa.

Juttua päivitetty 8.12.2019 kello 18.52 poliisin täsmentämällä tiedolla järjestyslaista.